New Mexico

**New Mexico** (; , ; vanh. suom. **Uusi-Meksiko** tai **Uusi-Meksikko**) on Yhdysvaltojen 47. osavaltio ja se sijaitsee Yhdysvaltojen lounais- ja länsiosissa. New Mexico kuuluu myös vuoriosavaltioihin ja se on kuudenneksi harvimpaan asutettu osavaltio Yhdysvalloissa.

Intiaanit asuttivat osavaltiota ennen espanjalaisten saapumista. Santa Fe de Nuevo Méxicon provinssi oli osa Espanjan imperiumiin kuulunutta Uuden-Espanjan varakuningaskuntaa vuosina 1598–1821. Tämän jälkeen vuosina 1821–1846 se oli Meksikon territorio, kunnes maa menetti alueen Yhdysvalloille vuosien 1846–1848 sodassa. Territoriosta tuli Yhdysvaltain osavaltio vuonna 1912.

New Mexicossa on Yhdysvaltojen suurin hispaaniväestö. Vuonna 2018 väestöstä arvioitiin 49,1 prosenttia olevan hispaaneja, joista suurin osa katsoo olevansa Espanjasta tulleiden uudisasukkaiden jälkeläisiä. Väestöstä 28 prosenttia puhuu vain espanjaa, jonka paikallismurteen nimi on *español neomexicano*. Osavaltion hispaaniosuus on viime vuosikymmeninä kasvanut Latinalaisen Amerikan espanjankielisistä maista tulevan uuden maahanmuuton myötä. 

Osavaltiossa on myös kolmanneksi suurin intiaaniväestö Alaskan ja Oklahoman jälkeen, ja kokonaismäärältään viidenneksi eniten Kalifornian, Oklahoman, Arizonan ja Texasin jälkeen. New Mexicossa asuvat heimot koostuvat pääosin navajo- ja pueblointiaaneista.

New Mexicon väestölle ja kulttuurille on omaleimaisuutensa antaneet hispaani-, meksikolais- ja intiaanivaikutteet. Osavaltion punakultainen lippu kuvaa Espanjaa sekä Zia-symbolia, intiaanien ikivanhaa auringon symbolia.

## Maantiede

New Mexicon osavaltion kokonaispinta-ala on 315&nbsp;194&nbsp;km². Vain pieni osa (607&nbsp;km²) sen pinta-alasta on vettä. Osavaltion itäraja sijaitsee 103°&nbsp;W -pituuspiirillä Oklahoman osavaltion kanssa ja 5&nbsp;km lännempänä 103,5°&nbsp;W -pituuspiirillä Texasin kanssa. Etelässä Texas muodostaa rajasta kaksi kolmasosaa, kun taas meksikolaiset osavaltiot Chihuahua ja Sonora muodostavat rajasta yhden kolmasosan. Lännessä New Mexicon raja sijaitsee 109°&nbsp;03'&nbsp;W -pituuspiirillä Arizonan kanssa ja pohjoisraja 37°&nbsp;N -leveysasteella Coloradon kanssa. New Mexicon, Coloradon, Arizonan ja Utahin osavaltiot muodostavat New Mexicon luoteisosassa Four Corners -nimisen alueen, jossa niiden välisten rajojen kohtauspaikassa sijaitsee Four Corners Monument.

New Mexicon maisema vaihtelee aavikoista mesoihin ja korkeisiin, lumipeitteisiin huippuihin. New Mexicon hedelmättömästä vaikutelmasta huolimatta metsittyneet vuorierämaat kattavat merkittävän osan osavaltiosta erityisesti pohjoista kohti. Sangre de Cristo -vuoret, eteläisin osa Kalliovuorista, kulkee Rio Granden itärajaa pitkin. New Mexicon tärkeimmät joet ovat Rio Grande, Pecos, Canadian, San Juan ja Gilajoki, joista Rio Grande on Yhdysvaltojen kahdeksanneksi pisin joki.

Yhdysvaltojen hallitus suojelee miljoonia eekkereitä New Mexicon pinta-alasta, muun muassa kansallismetsiä kuten:
* Carson National Forest
* Cibola National Forest
* Lincoln National Forest
* Santa Fe National Forest
* Gila National Forest
* Gila Wilderness

### Ilmasto

New Mexicon ilmasto on yleensä puolikuivasta kuivaan, tosin siellä on alueita, joilla vallitsee manner- ja vuoristoilmasto. New Mexicon keskimääräinen sademäärä on 350&nbsp;mm vuodessa. Vuosittainen keskilämpötila voi vaihdella 18&nbsp;°C ja 4&nbsp;°C välillä. Kesäkuukausien aikana 1&nbsp;500&nbsp;m:n korkeudessa lämpötila voi ylittää 38&nbsp;°C ja korkeammalla lämpötila voi vaihdella 26&nbsp;°C ja 36&nbsp;°C välillä. Korkein New Mexicossa mitattu lämpötila on 47&nbsp;°C ja se mitattiin Artesiassa 29.&nbsp;kesäkuuta&nbsp;1918.

### Kasvillisuus ja eläimistö

New Mexico tarjoaa elin- ja kasvuympäristön monille kasvi- ja eläinlajeille. Kreosoottipensaat, meskitet, kaktuskasvit, jukat ja aavikkokasvit, kuten *[[Bouteloua eriopoda]]*, *[[Aristida purpurea]]*, *[[Hilaria mutica]]* ja *[[Scleropogon brevifolius]]* kattavat laajalti puolikuivat alueet. Osavaltion pohjoisosassa kasvaa monia puulajeja, kuten keltamänty, metsähaapa, kuusi, pihta ja idänhopeapensas. New Mexicon lintulajeihin kuuluvat muun muassa kalifornianjuoksukäki ja kalkkuna. Muita osavaltion eläinlajeja ovat muun muassa mustakarhu, kojootti, piikkisiat, haisunäätä, hirvi, vapiti, biisoni, paksusarvilammas, orava, maaorava, hanka-antilooppi, teksasinkalkkarokäärme, rusakko ja useat muut lintu-, matelija- ja jyrsijälajit.

## Historia

Alueen ensimmäiset asukkaat olivat pueblo-heimon intiaaneja, jotka loivat kukoistavan kulttuurin rakentamalla pieniä kaupunkeja Rio Grande -joen laaksoon 1200-luvulla. Ensimmäiset seudulla käyneet eurooppalaiset olivat espanjalaisia tutkimusmatkailijoita, jotka olivat perustaneet Uuden-Espanjan territorion nykyisen Meksikon ja Väli-Amerikan alueelle. He liittivät alueen territorioonsa Uuden-Meksikon provinssina vuonna 1598. Alkuperäisasukkaat kuitenkin taistelivat kiivaasti valloittajia vastaan ja onnistuivatkin ajamaan heidät väliaikaisesti pois provinssin pohjoisosasta.

Alue siirtyi Meksikolle Meksikon itsenäisyyssodassa vuosina 1810–1821. Espanjalaiset siirtomaaisännät olivat kieltäneet provinssiin tulleita yhdysvaltalaisia käymästä kauppaa, mutta itsenäinen Meksiko salli kaupankäynnin, ja alueella alkoi käydä säännöllisesti yhdysvaltalaisia kauppiaita. Meksikon ja Yhdysvaltain välisen sodan aikana 1846–1848 Yhdysvallat valloitti maan itselleen ja teki siitä New Mexicon territorion, mihin kuului myös nykyinen Arizonan osavaltio ja osia Coloradosta. Tarkoituksena oli muodostaa New Mexicon osavaltio niin pian kuin mahdollista, mutta senaatti torjui esityksen. New Mexico hyväksyttiin osavaltioksi vasta 6.&nbsp;tammikuuta&nbsp;1912.

## Hallinto

New Mexicon lainsäädäntövaltaa käyttää osavaltion kaksikamarinen lainsäädäntöelin. Ylähuoneessa eli senaatissa on 42 jäsentä, alahuoneessa eli edustajainkokouksessa on 70 jäsentä. Ylintä toimeenpanovaltaa käyttää kuvernööri. New Mexico on jaettu 33 piirikuntaan.

## Talous

Öljy- ja kaasutuotanto, matkailu ja liittohallitus ovat tärkeitä osavaltion talouden kannalta. Osavaltion hallituksella on tarkka verohyvitys- ja teknisen avun järjestelmä työllisyyden ja liikealan sijoitusten edistämiseen, erityisesti uudessa tekniikassa.

Vuonna 2007 New Mexicon bruttokansantuote oli 76,178 miljardia dollaria (alustava summa). Henkilökohtainen tulo asukasta kohti oli 31&nbsp;474 dollaria vuonna 2020. Kesäkuussa 2023 osavaltion työttömyysprosentti oli 3,5&nbsp;%. Vuonna 2023 New Mexicon henkilökohtainen tulovero vaihtelee 1,7&nbsp;% ja 5,9&nbsp;% välillä. Yritysten tulovero vaihtelee 4,8–5,9 % välillä. Osavaltio kerää 5 % myyntiveroa. Vuodesta 2007 asti armeijan palkat on vapautettu osavaltion tuloveroista.

New Mexico on Yhdysvaltojen toiseksi suurin raakaöljyn tuottaja Teksasin jälkeen. Vuonna 2022 öljy ja kaasu tuottivat osavaltiolle 9,7 miljardia dollaria.

### Liittohallituksen merkitys osavaltion taloudessa

Liittohallituksen tulot on merkittävä tekijä New Mexicon taloudessa. Vuonna 2005 liittohallitus käytti 2,03 dollaria New Mexicoon jokaisesta dollarista, jonka se sai osavaltiolta saaduista verotuloista. Tämä luku on korkeampi kuin muissa liiton osavaltioissa.

Monet liittohallituksen töistä liittyvät armeijaan, sillä osavaltio toimii ilmavoimien kolmen tukikohdan, testialueen sekä armeijan koekentän ja toiminta-alueen isäntänä. New Mexicon osavaltion yliopiston toukokuun 2005 arvion mukaan 11,65&nbsp;% osavaltion kokonaistyöllisyydestä syntyy suoraan tai epäsuorasti armeijan tuloista. Muita liittohallituksen laitoksia ovat muun muassa Los Alamosin ja Sandian teknologialaboratoriot.

### Taloudelliset kannustimet

New Mexico tarjoaa osavaltiossa toimiville yrityksille joitakin taloudellisia kannustimia, kuten verohyvityksiä ja verovapautuksia. Suurin osa kannustimista perustuu työpaikkojen luomiseen.

New Mexicon laki sallii hallitusten antaa maata, rakennuksia ja liiketoiminnan perusrakenteita edistääkseen työpaikkojen luomista. Osavaltio tarjoaa myös taloudellisia kannustimia elokuvatuotannolle. Elokuvateollisuuden raportoitiin tuoneen osavaltioon talouteen 855,4 miljoonaa dollaria vuonna 2022, mikä oli siihenastinen ennätys. 

## Väestö

Vuonna 2021 New Mexicon köyhyysprosentti oli 18,4&nbsp;%.

### Väestöjakauma

Vuonna 2013 United States Census Bureau laski New Mexicon asukasluvuksi 2&nbsp;085&nbsp;287. Tähän lukuun kuuluu luonnollinen väestönkasvu, nettomuutto, Yhdysvaltojen ulkopuolelta tulevat maahanmuuttajat ja maan sisäinen muutto. New Mexicon asutuskeskus sijaitsee Torrancen piirikunnassa.

Vuonna 2013 6,7&nbsp;% New Mexicon väestöstä oli alle 5-vuotiaita, 24,3&nbsp;% alle 18-vuotiaita, 14,7&nbsp;% oli 65-vuotiaita tai sitä vanhempia. Koko väestöstä noin 50,4&nbsp;% oli naisia ja ulkomaalaissyntyisiä oli 9,8&nbsp;%.

Väestöstä noin 11 % on taustaltaan Amerikan alkuperäisasukkaita.

### Kymmenen suurinta kaupunkia

Arvioiden mukaan New Mexicossa on 400&nbsp;hylättyä kaupunkia, joista suurimmasta osasta ei ole jäljellä kuin perustukset. Kaupunkeja perustettiin 1800-luvulla kaivoksien yhteyteen, ja kaivostoiminnan loputtua ne hylättiin. Osa hylätyistä kaupungeista on yksityisomistuksessa ja niissä asuu joitain yksittäisiä ihmisiä, mutta ne toimivat myös turistinähtävyyksinä.

### Kielet

Yhdysvaltojen vuoden 2020 väestönlaskennan mukaan osavaltion yli 5-vuotiaista asukkaista 33 % puhuu kotonaan jotain muuta kieltä kuin englantia. New Mexicon espanjan murretta puhuvat ovat pääasiassa Espanjan siirtomaiden jälkeläisiä, jotka saapuivat New Mexicoon 1500-, 1600- ja 1700-luvuilla.

Vuonna 1995 New Mexico valitsi osavaltion lauluksi kaksikielisen *[[New Mexico – Mi Lindo Nuevo México]]*.

### Uskonto

Vuonna 2000 suurimmat uskontokunnat olivat katolinen kirkko 670&nbsp;511 kannattajalla, eteläinen baptistikonventio 132&nbsp;675 kannattajalla, myöhempien aikojen pyhien Jeesuksen Kristuksen kirkko 42&nbsp;261 kannattajalla ja metodistikirkko 41&nbsp;597 kannattajalla. Vuoden 2008 tutkimuksen mukaan New Mexicon yleisimmät, itse ilmoitetut uskonnot olivat:
* Katolisuus (26&nbsp;%)
* Protestantismi (42&nbsp;%)
** valtavirran (15&nbsp;%)
** Evankelinen (25&nbsp;%)
** Muut protestantit (2&nbsp;%)
* Myöhempien aikojen pyhien liike (3&nbsp;%)
* Juutalaisuus (2&nbsp;%)
* Buddhalaisuus (2&nbsp;%)
* Muut uskonnot (3&nbsp;%)
* Uskonnottomia (22&nbsp;%)

## Urheilu

Tunnettuja urheilun ammattilaisjoukkueita ovat Albuquerque Isotopes baseballissa, New Mexico Thunderbirds koripallossa, New Mexico Mustangs ja New Mexico Renegades jääkiekossa.

## Lähteet

## Aiheesta muualla

* New Mexicon hallitus. 
* New Mexico Magazine. 
* New Mexico Tourism Department.